
FORORD

Våren 1971 skrev jeg hovedoppgave i gresk ved Universitetet i Oslo om «Noen problemer i moderne Homerforskning». Høsten 1975 leverte jeg doktoravhandlingen Paradeigmata. Beiträge zum Verständnis der Ilias, om mytologiske eksempelfortellinger hos Homer. Siden har jeg aldri helt sluppet taket i Homer. Eller kanskje er det riktigere å si at Homer har beholdt grepet på meg. Jeg har aldri følt at jeg har kastet bort tiden i selskap med Homer. I årenes løp har jeg skrevet mange artikler om ham. Nå har jeg skrevet bok, min bok, om Homer, Iliaden og Odysseen.

Det er minst tre gode grunner til å gi seg i kast med Homer. For det første: Iliaden og Odysseen er stor og klok og spennende diktning. Det er en fornøyelse og en berikelse å lese eller lytte til Homer. Enhver får naturligvis prøve påstanden mot sin egen erfaring; selv skal jeg gjøre mitt beste for å vise hvilke kvaliteter Homers dikt har. For det andre: Homers posisjon både på den litteraturhistoriske tidslinjen og i det litterære hierarkiet. Iliaden og Odysseen er de to eldste diktverkene vi har bevart innenfor vår vestlige kulturkrets, de danner inngangsportalen til gresk og vestlig litteratur, og de har alltid vært med oss. Verdenslitteraturen hadde ikke vært den samme uten. De er hovedverk, mesterverk. For det tredje, og iallfall for noen av oss: Homer fascinerer fordi det er så mye vi ikke vet og ikke kan vite om ham og de to kjempediktene som opp gjennom historien har gått under hans navn. Homer utfordrer nysgjerrigheten. Shakespeare er blitt kalt verdens største litterære gåte. Men han er barnemat mot Homer. Denne boken handler ikke bare om de to diktverkene Iliaden og Odysseen. Den handler også om den tradisjonen de bygger på og om hvem dikteren kan ha vært og når og hvordan diktene er blitt til og hvordan de er kommet til oss.

Homer er fjern. Han er ikke bare en gammel greker, han er den eldste av dem alle sammen. Han dukker opp i historiens halvlys omkring 700 f.Kr. og står dermed ved den fjerneste enden av den epoken vi kaller antikken eller den gresk-romerske oldtid. Homer tilhører ikke den strålende og godt opplyste klassiske tiden i Hellas rundt 480–323 f.Kr., med diktning og filosofi og retorikk og historieskrivning i full utfoldelse, da Akropolis skinte i marmor og spraket i farger og Aten var en stormakt med et slags demokrati. Homer hører hjemme i den arkaiske perioden, «gamletiden», 750–480 f.Kr. Han var virksom tre hundre år før Sofokles og Platon, syv hundre år før Vergil og Ovid, to tusen år før Dante og Snorre, og for den saks skyld – 2300 år før Shakespeare.

Kapittel 1 kan betraktes som en tredelt innledning til de to diktene. Først gir jeg, for dem som måtte trenge det, en oversikt over den historien om krigen ved Troja som Homer dikter seg inn i. Jeg presenterer så to elementer i diktene som moderne mennesker ofte har vanskeligheter med: de geskjeftige homeriske gudene med Zevs i spissen og de blodige slagskildringene som dominerer store deler av Iliaden. Dermed skulle leseren være rustet til å gå inn i diktene. Det er naturligvis også mulig å gå rett på sak, til kapittel 2 om Iliaden og kapittel 3 om Odysseen, de to lengste kapitlene i boken. Jeg tenker på dem som en guidet tur gjennom diktene. Iliaden og Odysseen er lange, sammensatte og fremmedartede tekster, fulle av uvante navn, faste formuleringer, og gjentagelser av mange slag. Det er rett og slett lett å miste oversikten. Jeg vil gjerne være veiviser, peke på hva det er vi ser, og mot hvilken bakgrunn ting skjer. I begge kapitlene fremhever jeg de lange linjene og legger hovedvekten på det menneskelige dramaet som utspiller seg. Særlig i disse kapitlene siterer jeg mye fra Iliaden og Odysseen. Jeg vil ikke bare snakke om Homer, men også la ham selv komme til orde, så leserne kan møte ham i hans egne, om enn oversatte, vers. De to kapitlene mine er naturligvis skrinne saker sammenlignet med den frodige og detaljrike fortellingen og de livlige dialogpartiene hos Homer. Jeg håper kapitlene kan tjene som en bro over til diktene selv, for dem som fremdeles har Homer til gode. I kapittel 4 tar jeg opp samspillet mellom guder og mennesker og ytre og indre impulser hos Homer. Deretter går vi ut av diktenes verden og inn i dikterens. Kapittel 5 handler om Homer slik grekerne forestilte seg ham og hvordan vi i dag prøver å danne oss et bilde av den eller de som skapte Iliaden og Odysseen. Kapittel 6 behandler muntligheten, den episke sangtradisjonen og det versifiserte språket som gjør Homer til en helt spesiell leseropplevelse, også i oversettelse, hvis disse trekkene blir sånn noenlunde ivaretatt. Kapittel 7 tar for seg spørsmålet om hvilken rolle skriften spilte da diktene ble til; vi følger så Iliaden og Odysseen som skriftlige tekster gjennom de første par tusen årene etter at diktene oppsto. Det er ingen selvfølge at vi kan lese Homers dikt i dag – hvis det da er hans dikt vi leser. I hvilken grad Iliaden og Odysseen avspeiler historiske samfunnsforhold og forteller om historiske begivenheter, er tema for kapittel 8: Har for eksempel krigen ved Troja funnet sted? I kapittel 9, bokens siste, gjør jeg noen punktnedslag i Homers lange virkningshistorie.

*

Denne boken har ingen fotnoter med presiseringer, forbehold, diskusjon og kritikk eller referanser til den overveldende forskningslitteraturen om Homer. Noen viktige forskernavn og bøker er nevnt underveis i teksten. Litteraturlisten bak i boken rommer noe nyttig faglitteratur, det aller meste på engelsk.

Det hersker usikkerhet og uenighet om mye angående Homer. Derfor er det mange «kanskje» og «sannsynligvis» og lignende i boken. Når jeg sier at noen «mener» eller «tenker seg» eller «har foreslått», sikter jeg ikke til ukvalifisert synsing, men til godt begrunnede synspunkter innenfor Homer-forskningen, det være seg i eldre eller nyere tid. Det har ikke vært om å gjøre for meg å ri kjepphester i denne boken.

*

Jeg takker Camilla Serck-Hanssen, min kjære, som kom med konstruktive kommentarer til de første kapittelutkastene og har fulgt arbeidet med tålmodig interesse. To klassikerkolleger, Eirik Welo og Tor Ivar Østmoe, leste på et tidspunkt manuskriptet i sin helhet og kom med nyttige innspill. En tredje kollega, Anastasia Maravela, har kommentert det jeg har skrevet i kapittel 7 om papyruser og manuskripter, og Federico Aurora ved Universitetsbiblioteket i Oslo har kontrollert det som står om linear B i kapittel 8. Paschalis Zafeiriades ved Det norske institutt i Athen har vært behjelpelig med å skaffe bilder. Forlagsredaktør i Pax Forlag, Linda Aarvik, har vært en god samarbeidspartner. Stor takk til alle!

Oslo, mars 2024

Øivind Andersen

ORIENTERING TIL LESEREN

HOMER I OVERSETTELSE

Jeg benytter Peter Østbyes (1855–1943) klassiske Homer-oversettelser på originalens versemål. Hvert vers eller verslinje er et heksameter, med seks takter eller verseføtter. Straks en er blitt vant til verset går gjerne lesingen lett: Grunnmønsteret er som i «men da de vandret av sted til vårt skip, tok jeg ordet i blant dem». Iliaden er på nesten 15 700 vers, Odysseen på vel 12 100.

Østbyes oversettelser er over hundre år gamle, Iliaden utkom i 1920 og Odysseen i 1922. Begge er gjenutgitt flere ganger med gradvis modernisert rettskrivning. De har likevel beholdt et høvelig arkaisk preg, som passer til sjangeren. Som oversetter er Østbye ikke alltid pedantisk korrekt. Men han er ofte treffsikker, og alltid stilsikker. Noen få steder har jeg falt for fristelsen til å gi oversettelsen en kommentar. En sjelden gang transkriberer jeg et gresk ord eller uttrykk, så leseren kan få et kikkhull inn til originalen.

Homer er også oversatt til nynorsk: Det er episk dåm over de klangfulle versene i Eirik Vandviks oversettelse av Iliaden fra 1951. I Odyssevskvædet, oversatt av Arne Garborg og utgitt i 1918, flyter versene mindre lett. I dag foreligger også prosaversjoner av diktene på bokmål ved Kjell Arild Pollestad: Sangen om Odyssevs (2013) og Iliaden (2018). Kortere sitater fra gresk og latinsk litteratur har jeg oversatt selv.

De nyeste Homer-oversettelsene til dansk er ved Otto Steen Due (Iliaden 1999, Odysseen 2002); de nyeste til svensk ved Ingvar Björkeson (Odysseen 1995, Iliaden 1999). Alle fire er på vers.

GRESKE ORD OG NAVN

Østbye fulgte en for sin tid radikal praksis, den sammenfaller ofte med det Språkrådet anbefaler i dag. Jeg følger derfor Østbye også utenfor sitatene: Zevs, Odyssevs (ikke -eus); Atene, Itaka (med t, ikke th); Telemakos, Kryses, (med k, ikke kh eller ch). Med Østbye skriver jeg Akillevs og ikke Akilles. Det siste er en fornorskning av latinens Achilles via engelsk; den passer når vi snakker om akillessenen. Odyssevs’ ektefelle heter hos Homer og hos Østbye Penelopeia, ikke Penelope, som senere ble vanlig, også på gresk. To av heltene i Iliaden heter Aias. På latin, og siden på mange moderne språk, er det blitt til Ajax. På norsk har Aias holdt seg som heltenavn, mens Ajax er i bruk som navn på hunder og et rengjøringsmiddel.

Jeg foretrekker å snakke om «krigen ved Troja» heller enn «trojanerkrigen». Troianus er opprinnelig et latinsk adjektiv som har gått inn i moderne språk fordi så mye gresk kulturgods er blitt formidlet til Vesten via latin. Hos Homer heter folket i Troja trôes, og i Østbyes oversettelse er de troere, adjektivet er troisk. Så også hos meg. Den trojanske hesten som alle har hørt om, kaller jeg, som Homer, for trehesten, hippos douratos. Det var ikke troerne eller trojanerne som bygde hesten. Den er blitt hetende trojansk fordi den forekommer i historien om krigen ved Troja. Trojanske hester skal en passe seg for. Men når en i dag er redd for at de, eller ganske enkelt trojanere, skal infiltrere datasystemer, er metaforen blitt paradoksal. Det var ikke troere som trengte seg inn i Troja.

De som angrep byen, kom over havet fra forskjellige deler av det som i dag er Hellas. De få gangene Homer omtaler Hellas og hellenere, sikter han imidlertid til et mindre område i Tessalia, i det nordlige Midt-Hellas. Bare ett sted finner vi uttrykket panhellênes, all-hellenere, brukt kollektivt om angriperne. Homer kaller angriperne for både danaer og argivere, men aller mest for akaiere, og av til også for panakhaioi, all-akaiere. Også Østbye kaller dem mest akaiere, og jeg følger ham. Mange som snakker eller skriver om krigen ved Troja, eller oversetter Homer, kaller dem grekere. Det er en anakronisme. Betegnelsen graeci var det romerne som innførte, mange hundre år etter Homer; det har aldri vært grekernes navn på seg selv. Viktigere er det at akaiere er en betegnelse som ikke bare ivaretar nærheten til Homer, men også minner oss på hvor fjern Homers verden er, for oss, for dagens grekere, ja allerede for grekerne i klassisk tid.

HENVISNINGER TIL HOMER-TEKSTEN

Allerede i antikken ble Iliaden og Odysseen inndelt i tjuefire sanger hver. Ved uthevede Homer-sitater, og ellers når jeg synes det er på sin plass, angir jeg tekststedet med sang og vers, som skikken er. Interesserte lesere kan da slå opp Homer i original eller oversettelse og se på sammenhengen. I greske tekstutgaver står gjerne hvert femte verstall i margen. Hos Østbye (og hos Vandvik og Garborg) står verstallene øverst eller nederst på hver side; det krever av og til litt fintelling langs versrekken. Homer-henvisningene i denne boken er plassert i margen for å unngå for mange parentetiske innskudd i den løpende teksten.

Årstall fra antikken henviser mest til tiden før Kristi fødsel. Oftest føyer jeg for klarhetens skyld til et f.Kr. eller eventuelt et e.Kr. til årstallet. Tall som ender på null, og særlig de på to nuller, er omtrentlige, og ofte omstridt.

NOEN TERMER

Jeg kommer ofte til å kalle Iliaden og Odysseen for dikt. De ligner riktignok ikke på de korte tekstene vi finner i diktsamlinger av Horats eller Olav H. Hauge. Men dikt kan jo også være lange. Det er vanlig på mange språk å snakke om de homeriske diktene: the Homeric poems, die homerischen Gedichte, les poèmes homériques.

Iliaden og Odysseen er episke dikt, hvert av dem er et epos. Ordet epos er gresk og betyr ord eller ytring; hos Homer brukes ordet ofte nettopp i den betydningen. Senere kom epos i entall til å bety et enkelt heksametervers, mens det i flertall, epê, kunne brukes om et helt epos. Sjangeren epos, lange, fortellende dikt på heksameter, var epopoiïa, eposdiktning. Det er særlig i germanske språk «epos» har slått igjennom. På engelsk snakker en heller om an epic poem eller bare an epic, på fransk om une épopée. Epos og episk, som opprinnelig ble brukt om en diktsjanger som strakte seg fra Homer på 700-tallet f.Kr. til Friedrich Gottlieb Klopstocks Messias på 1700-tallet e.Kr., fikk et etterliv som overbegrep for nytidens romanlitteratur. I dag brukes episk om alt som er bredt anlagt og langsomt fremadskridende. Ikke bare diktverk og romaner, også filmer og symfonier kan være episke i den forstand. Virkelige fenomener kan også være episke: en episk flyktningestrøm, en konflikt av episke dimensjoner, et episk stormvær. For mange i dag betegner episk rett og slett noe storartet: en episk spurt på stadion, festen var episk! Det er Homer som ligger i bunnen.

I det gamle Hellas fremførte høyt spesialiserte tradisjonsforvaltere historien om krigen ved Troja ikke bare på vers, men i sang. Fortelleren var aoidós, sanger, og fortellingen, aoidê, sang. Østbye bruker gjerne «skald» og «kvad». Jeg kaller en utøver av den muntlige, episke sangtradisjonen rett og slett for en sanger. Den samme betegnelsen bruker jeg også som oftest på Homer når det er snakk om Iliaden og Odysseen som produkter av den muntlige sangtradisjonen. Derimot foretrekker jeg å snakke om dikteren når vi gjennomgår diktene og prøver å avdekke hva Homer har å si og hva han gjør for å få sagt det. Vi vet ikke hvem han var. Jeg bruker navnet Homer mest som metonym for Iliaden og Odysseen: «ikke i hele Homer finner vi …» Men av og til bruker jeg Homer om opphavsmannen – en eller annen må det jo ha vært.

